Egentlig så lokale kræfter helst, at der slet ikke skulle bygges på Fjernvarmegrunden på Thorsvej 6A i Åbyhøj, men det slag er tabt, og en lokalplan for området med boliger og måske erhverv er nu i høring frem til 7. januar.

Det er en plan, som kunne være bedre, hvis man spørger Preben Sørensen, der er formand for i Åbyhøj Grundejerforening og næstformand i Åbyhøj Fællesråd.

“Allerhelst så vi antallet af huse reduceret fra fem til fire. Men kan det ikke lade sig gøre, vil vi gerne have flyttet den bolig, som ligger klos op ad vores nye kulturhus, Elværket. Det er jo meningen, at Elværket skal have en terrasse, hvor man kan hygge sig. Med en bolig så tæt på risikerer vi hurtigt brok over støj - der skal ikke så meget til. Jeg kan lige forestille mig det,” siger Preben Sørensen.

I stedet ønsker han den pågældende bolig flyttet ned, hvor der i dag er offentlige parkeringspladser og så få parkeringspladserne flyttet op på boligens plads i stedet.

Formanden for Foreningen Elværket Åbyhøj, Thorkild Ibsen, er enig i, at boligerne ligger for tæt på det nye kulturhus.

“Sådan som boligerne er placeret er helt uacceptabelt - man vil jo nærmest bygge helt til skel. Derfor anmoder vi på det kraftigste om, at man flytter de to øverste boliger,” siger han og fortsætter:

“Jeg ville da også selv nødigt bo der - der kommer musik, og folk kommer til at være ude om sommeren. Det vil være træls, hvis vi nu skal slås om, hvad vi må bruge terrassen til. Det kan jo i sidste ende betyde, at vi må begrænse vores aktiviteter.”



Kan bevare eller rive ned

Lokalplanen i høring viser, at der på det 5.650 kvadratmeter store område, som afgrænses af Sifsgård, elværket, spejderhuset, Thorsvej og Åby Park med boldbaneanlæg, er planlagt fem punkthuse i to etager og med en højde på maksimalt 7,5 meter. Det er hensigten at søge at bevare og ombygge den store kedelrumsbygning på grunden enten til boliger eller lettere erhvervsformål, der beskrives som værende:

“Virksomheder inden for virksomhedsklasse 1 og grundvandsklasse 1 og lignende ikke-belastende virksomheder - såsom kontorvirksomheder, servicevirksomheder, undervisnings- og konferencevirksomheder, fitness- og motionsvirksomheder.”

Kedelrumsbygningen må også anvendes til offentlige formål, institutioner og faciliteter til fritids- og kulturformål. Der er desuden intet, som hindrer, at kedelrumsbygningen rives ned og erstattes af nybyggeri, som i så fald skal ligne de fem boliger på grunden. Uanset hvad må der maksimalt bygges i 9,5 meters højde på kedelrumsbygningens plads, hvilket er en meter over nuværende højde.

Den offentlige parkeringsplads på stedet bibeholdes, og det nye boligområde får indkørsel via en ny vej fra Thorsvej.



Godt der nu sker noget

Det har tidligere været på tale, at der skulle være et fitnesscenter i den store kedelrumsbygning, hvilket lokalplanen altså også tillader. Det, håber Preben Sørensen dog ikke, kommer til at ske.

“Som grundejerformand skal jeg varetage naboernes tarv, og derfor foretrækker jeg også boliger frem for erhverv. Og hvis der skal være erhverv, skal det ikke være et fitness-center, hvor der på alle tider af døgnet er trafik i stride strømme,” siger han.

Han er dog glad for, at der nu er udsigt til, at der sker noget på fjernvarmegrunden

“Når nu slaget om at undgå byggeri og i stedet få lagt fjernvarmegrunden tilbage til Åby Park er tabt, så er det positivt, at der nu er sat noget i gang på grunden. Det er jo blevet et klondike-område, hvor jungleloven hersker. Det ser rædderligt ud med hærværk - og dethar desværre en afsmittende effekt på Elværket,” siger han.































Fortæl kommunen din mening

Lokalplansforslaget kan ses på Aarhus Kommunes hjemmeside eller hos Borgerservice på 'Hovedbiblioteket - Dokk1' eller hos Byggeri på Grøndalsvej 1 i Viby.

Har du kommentarer til forslaget så send et brev til Center for Byudvikling og Mobilitet, Kalkværksvej 10, 8100 Aarhus C, eller send en e-mail til byudviklingogmobilitet@aarhus.dk - begge dele skal nå frem senest 7. januar 2016.

Husk at skrive afsendernavn og –adresse på brevet eller mailen.

